Sekumpulan Orang Gila

Tahun-tahun terawal (2005-2009)

SOG bermula pada pertengahan tahun 2005 di mana mereka hanya terdiri daripada tiga orang ahli iaitu Nazmin, Nazrin, dan Razali yang pada masa itu benar-benar bersemangat untuk membentuk sebuah band. Lalu mereka memutuskan untuk membentuk sebuah band rock dengan nama 'Sound Of Genocide'. Dan mereka menjadikan System Of A Down sebagai influence terbesar mereka pada waktu itu. Mereka mula bermain dengan lebih serius ketika awal tahun 2008 dan ketika itu jugalah Mel, Sam dan Acap turut menyertai untuk memantapkan lagi band ini. Setelah berbincang sesama mereka, mereka telah bersetuju untuk menukar nama demi kebaikan sendiri untuk terus berkarya dengan lebih bebas.Tetapi dalam masa yang sama mereka ingin mengekalkan akronim 'SOG', maka terbentuklah 'Sekumpulan Orang Gila' hasil idea daripada Nazmin.
Kemudian, mereka terus mengorak langkah dengan melancarkan Demo (cakera padat) pertama mereka yang telah dirakam oleh mereka sendiri pada akhir tahun 2008. Demo tersebut mengandungi 10 buah lagu, dan disebarkan secara percuma kepada mereka yang berminat.

Civilization Is On Trial (2013)

Album ini telah meledakkan nama Sekumpulan Orang Gila sebagai sebuah kumpulan post-hardcore yang terkenal di Malaysia. Album tersebut diterbitkan pada awal tahun 2013. Album ini telah memuatkan 8 buah lagu, 2 lagu instrumental, 4 lagu bahasa Inggeris, dan 2 lagu bahasa Melayu. Dan salah sebuah lagu di dalam album ini, Satu Melayu telah menjadi perhatian pengkritik muzik tanah air. Tetapi kerana lagu ini jugalah nama mereka mula diketahui ramai.

Bahtera (2014)

Mungkin mereka 'gila' menghasilkan muzik lain daripada yang lain. Pastinya kreativiti menjadi keutamaan SOG. Selepas hampir 10 tahun ditubuhkan dan semakin dikenali dalam kalangan peminat dan penggiat muzik tanah air, SOG tampil dengan album penuh sulung yang berjudul 'Bahtera'. Bicara mengenai muzik, mereka memilih bunyian 'Post Hardcore' sebagai tunjang muzik mereka. Akan tetapi SOG tidak terikat dengan satu genre. SOG mengetengahkan kepelbagaian dalam album ini termasuklah mencampur aduk bunyian muzik metal bersama muzik tradisional Melayu, hinggakan disebut ramai sebagai 'Nusantara-Core'. Sebaliknya ia diadun dan digubah dengan pelbagai gaya dari segi teknik vokal dan gaya muziknya. Dalam sesetengah lagu, Riko dan Nazrin menampilkan vokal 'growling' tetapi diadun dengan muzik metal moden. Pada masa sama, SOG tidak meninggalkan elemen muzik tradisional Melayu dengan bunyian biola dan gendang seperti dalam lagu Restu. Malah, kebanyakan lirik lagunya juga berunsur kemelayuan. Malah, mereka turut berkerjasama dengan Dato' M.Nasir sebagai penulis lirik untuk lagu Sumpah Pendekar. Selain Restu dan Sumpah Pendekar, album ini turut memuatkan lagu seperti Garisan Sartan, Amat Mudah Untuk Hanyut Dibawa Arus, Mati, Hantu, Kitalah Juara, Kau Sempurna, Misteri Bertari, Warta Lama, Sebelum Pergi Aku Ingin Kembali, Saudara Sahabat, Hentikan dan Bahtera. Dalam tempoh penghayatan album ini, SOG melakukan siri jelajah mereka hingga ke negara jiran. Mereka memulakan siri ini dengan nama 'Jelajah Bahtera' pada penghujung tahun 2014, di 9 bandar besar di Semenanjung Malaysia. Pada tahun 2015, mereka mula memberanikan diri dengan melakukan siri 'Kembara Indonesia' sebanyak 6 kota (Pulau Jawa & Sumatera). Pada tahun 2016, album Bahtera telah dinobatkan sebagai Kulit Album Terbaik oleh Anugerah Industri Muzik ke-22 (AIM).

Dermaga (2018)

Selepas hampir 4 tahun selesa tanpa rilisan fizikal segar, Sekumpulan Orang Gila kembali dengan album terbaru, 'Dermaga'. SOG terkenal dengan dua sisi bunyi muzik mereka iaitu keras dan lembut. Album ini menunjukkan sisi mereka yang lebih keras dan jika di album Bahtera, sudah biasa dengan lagu Hentikan dan Mati, Dermaga merupakan gabungan kedua-dua lagu tersebut dengan sedikit penambahbaikkan. Dari segi instrumental, ia seakan-akan mengandungi riff metalcore yang dimainkan di latar belakang lagu yang mempunyai bait bait bunyi Architects. Walau bagaimanapun, bunyi metalcore itu tidaklah mempengaruhi genre utama SOG iaitu Post-Hardcore. Unsur metalcore tersebut hanyalah sebagai penambah perisa kepada lagu ini. Album Dermaga lebih mengetengahkan jeritan Riko, juga Nazrin di bahagian korus yang kedengaran agak kasar serta raspy menjadikan lagu ini sangat heavy dan raw.